Koninklikes deel groot nuusPrins William en Kate Middleton, die hertog en hertogin van Cambridge Kort ná verlede week se tragiese 20-jaar-herdenking van prinses Diana se dood, het die koninklike familie Maandag groot nuus bekendgemaak. Prins William en Kate Middleton, hertogin van Cambridge, verwag hul derde baba. ŉ Verklaring wat Maandag deur die Kensington-paleis uitgereik is, meld dat die koningin verheug is deur dié nuus. Luidens die verklaring ly Kate aan hyperemesis gravidarum, ŉ baie ernstige vorm van oggendnaarheid, en sal sy nie Maandag haar verpligtinge kan nakom nie. Kate en William het reeds twee kinders, prins George en prinses Charlotte. Prins George is op 22 Julie 2013 by die St Mary’s-hospitaal in Engeland gebore en prinses Charlotte is op 2 Mei 2015 by dieselfde hospitaal in die lewe gebring. Die wêreld het verlede week hulde gebring aan prinses Diana, William en Harry se ma, wat op 31 Augustus 1997 in ŉ motorongeluk in Parys oorlede is.